stanford-oval/wikipedia huggingface dataset:
Viktor Orbán
Elämäkerta > Ensimmäinen pääministerikausi 1998–2002

Fidesz-MPP voitti vuoden 1998 vaalit liitossa Demokraattinen foorumi (MDF) -puolueen kanssa, jolloin Orbánista tuli pääministeri. Hallitukseen otettiin mukaan pienviljelijöiden puolue FKGP. Lupausten mukaan hyvinvointivaltion etuja laajennettiin, yliopistojen lukukausimaksut poistettiin ja isyysraha otettiin taas käyttöön. Edellinen hallitus oli lähes suorittanut valtionyhtiöiden yksityistämisen, ja Unkari liittyi Naton jäseneksi maaliskuussa 1999.
Unkari ei kuitenkaan osallistunut Naton Kosovon operaatioon 1999, vaikka se olikin ainut Nato-maa, jolla oli yhteistä rajaa Jugoslavian kanssa. Opposition ankarasta vastustuksesta huolimatta hallitus ajoi läpi muutoksen, jonka mukaan parlamentti kokoontuisi vain kolmen viikon välein. Tämän nähtiin heikentävän parlamentin mahdollisuuksia valvoa hallituksen toimia. Maaliskuussa korkein oikeus tuomitsi perustuslain vastaiseksi hallituksen yritykset korvata parlamentissa vaadittava 2/3 enemmistö yksinkertaisella enemmistöllä. Orbán jatkoi edelleen yrityksiään luoda Saksan mallin mukainen vahvan kanslerin hallitsema hallintojärjestelmä parlamentaarisen sijaan, johon oli päädytty 1990.
Kaksi Orbánin hallituksen ministeriä erosi yhdysvaltalaisen Lockheed-yhtiön hävittäjäkauppoihin liittyneen lahjonnan vuoksi. Taloudessa inflaatio putosi vuoden 1998 15 prosentista kymmeneen vuonna 1999 ja vain 9,5 prosenttiin vuonna 2000 ja lopulta seitsemään prosenttiin keskuspankin tiukan rahapolitiikan ansiosta. Työttömyys väheni yhdeksästä kuuteen prosenttiin ja reaalipalkat kasvoivat neljässä vuodessa 17 prosenttia. Kaikkiaan Unkarin talous oli Keski-Euroopan parhaimmin kehittyviä.
Fidesz erosi vuonna 2000 Liberal Internationalista ja liittyi konservatiivipuolueiden ja kristillisdemokraattien Euroopan kansanpuolueeseen (EPP). Vuoden 2001 kuluessa paljastui lukuisia poliittisia skandaaleja, jotka johtivat hallituskoalition hajoamiseen. Hallitusta arvosteltiin myös poliittisesta vaikuttamisesta mediaan.
Elämäkerta > Oppositiojohtajana 2002–2010

Vuoden 2002 vaalikamppailusta tuli kovin vuosikymmeneen, ja se jakoi maan kahtia. Orbánin koalitio hävisi MSZP-sosialistipuolueelle, joka liittoutui liberaalien kanssa. Pienviljelijöiden puolue ja äärioikeistolainen MIÉP (‘Unkarin oikeuden ja elämän puolue’) menettivät kaikki paikkansa. Äänestysvilkkaus oli ennätykselliset 73,5 %. ETYJ arvosteli valtion mediaa Fideszin puolelle asettumisesta.
Orbán oli vuodet 2002–2010 opposition johtajana. Vuoden 2006 vaaleissa hän ei onnistunut saamaan voittoa, mikä asetti jatkon puoluejohtajana harkinnan alle.
Orbánin johtama Fidesz johti syksyllä 2006 pääministeri Ferenc Gyurcsányn vastaisia protesteja, kun Gyurcsány tunnusti suljetussa kokouksessa valehdelleensa äänestäjille. Hallitusta vastaan syntyi väkivaltaisiksi yltyneitä katumielenosoituksia. Edelleen hallituksen asemaa heikensi vuoden 2008 finanssikriisi. Kansainvälinen valuuttarahasto vaati ylivelkaantuneelta Unkarilta kovempaa talouskuria. Vasemmisto-keskustalainen hallitus oli kasvattanut julkisen sektorin kokoa ja valtio oli velkaantunut; vuonna 2009 72 prosenttia unkarilaisista katsoi, että he olivat voineet paremmin kommunistihallinnon alaisuudessa. Talouskriisin koettelemiin kansalaisiin vetosi Fideszin vaatimus hallituksen säätämien terveyskeskusmaksujen sekä yliopistojen lukukausimaksujen poistamisesta; tästä Fidesz käynnisti kansalaisaloitteen maaliskuussa 2008 kansanäänestyksen järjestämiseksi.
Toukokuussa 2009 Orbán sanoi naapurimaista valittavien unkarilaisten edustajien edustavan Unkarin kansakuntaa Brysselissä. Orbánin kommenttien mukaan kansalaisuus ei ole tulevaisuudessa niin tärkeää kuin kansallisuus.
Arvostelua ja syytöksiä > Demokratian ja oikeusvaltion tila

Muissa EU-maissa Orbán on joutunut ankaran arvostelun kohteeksi demokratiaa jäytävien uudistusten vuoksi; Orbánin lähes yksinvaltaisen johtoaseman vuoksi Unkarin poliittisten kehitysten kritiikki kohdistuu usein nimenomaisesti häneen, oli kohteena sitten uusi perustuslaki, jonka katsotaan olevan EU-sääntöjen vastainen, tai ihmisoikeusjärjestöjen tai riippumattoman median hätyyttäminen.
Orbánin itsestäänselvä johtoasema puolueessaan ja hallituksessaan ja hänen kiihkeä suosionsa omien kannattajien keskuudessa ovat opposition mielestä huolestuttava merkki henkilökultista, jota toisinaan verrataan sosialisminaikaisten johtajien, Mátyás Rákosin tai János Kádárin yksinvaltiuteen. Taitavasti sekä kansanmiehenä että kansanjohtajana esiintyvän Orbánin ympärille onkin rakennettu tai rakentunut samantapaisia kultti-ilmiöitä kuin sankariurheilijoiden tai historian merkkihenkilöiden.
Orbánin Fidesz-puolueen voittamia vaaleja on arvosteltu: vaikka varsinaista vaalitulosten manipulointia ei ole pystytty osoittamaan, naapurimaiden etnisten unkarilaisten kirjeäänestysmahdollisuuden on epäilty mahdollistavan väärinkäytöksiä, ja erityisesti vaalikampanjoinnissa Fideszin asema on ollut suhteettoman vahva, koska hallituksen kontrollissa on suuri osa perinteistä mediaa. Vaalien jälkeen mediassa on liikkunut tietoja äänten ostamisesta, painostuksesta ja pelottelusta esimerkiksi pienten paikkakuntien köyhien äänestäjien osalta.
Unkarin oppositio vastusti Orbánin maaliskuussa 2020 parlamentilta saamia poikkeusvaltuuksia siksi, koska niillä ei ole määräaikaa, vaan Orbánin hallitus saa itse päättää niiden kestosta.
Arvostelua ja syytöksiä > Syytökset rasismista ja antisemitismistä

Unkarin hallitus on jatkuvasti julistanut nollatoleranssia antisemitismin suhteen ja vaalinut hyviä suhteita Netanjahun Israeliin. Samaan aikaan Orbánin Unkari on rehabilitoinut ja nostanut kunniaan tunnettuja antisemitistejä ja 1900-luvun juutalaisvainojen myötävaikuttajia, ja holokaustin muistopolitiikassa kaikki syyllisyys Unkarin juutalaisten joukkotuhoon pyritään siirtämään saksalaisten miehittäjien niskoille, unohtaen monien unkarilaisten aktiivinen osallisuus. Unkarilaistaustaisen yhdysvaltalaisen miljardöörin George Sorosin sekä nyttemmin myös hänen poikansa Alexin henkilöä ja kuvaa on käytetty Orbánin hallituksen propagandakampanjoissa tavalla, jossa monet ovat nähneet selviä antisemitistisiä viittauksia.
Orbánin retoriikka on avoimen maahanmuutto- ja maahanmuuttajavastaista. Hän on puheissaan viitannut väestönvaihto -salaliittoteoriaan ja ennakoinut suurta kristityn ja islamilaisen sivilisaation yhteenottoa. Islamin kuvaaminen uhkana on mielenkiintoisessa ristiriidassa siihen, että Orbán on vaalinut läheisiä suhteita myös joihinkin muslimimaihin ja -vallanpitäjiin, ennen kaikkea Turkin Erdoğaniin.
Arvostelua ja syytöksiä > Korruptiosyytökset

Orbániin ja hänen lähipiiriinsä on kohdistettu myös ankaria korruptiosyytöksiä. Oppositiopuolue Együttin vuonna 2016 julkistamien laskelmien mukaan Orbán on itse asiassa, jos lasketaan hänen perheenjäsentensä ja bulvaanien – ennen muuta hänen naapurinsa, entisen kaasuasentajan ja nykyisen suurliikemiehen Lőrinc Mészárosin – hallussa oleva omaisuus, Unkarin rikkain mies; tämän arvion mukaan hänen omaisuutensa olisi tuolloin ollut arvoltaan 205 miljardia forinttia. Orbánin ja hänen perheensä rikastumista on selvitellyt  tutkiva journalisti Krisztina Ferenczi, joka on julkaissut aiheesta kaksi kirjaa (2006 ja 2014); Ferenczin mukaan Orbán perheineen ja lähimpine ystäväpiireineen on vuosien mittaan määrätietoisesti ja johdonmukaisesti kehittänyt järjestelmän, jonka päämääränä on omaisuuden kartuttaminen. Orbánin lähipiiristä on korruptiouutisissa ollut esillä Lőrinc Mészárosin lisäksi erityisesti Orbánin Ráhel-tyttären puoliso István Tiborcz, jonka aiemmin omistama katuvalaistusyhtiö Elios joutui EU:n petoksentorjuntavirasto OLAFin selvitysten kohteeksi väärinkäytös- ja korruptioepäilyjen vuoksi. Helmikuussa 2019 Unkarin hallituksen kerrottiin luopuvan Elioksen kohutun katuvalaistusprojektin EU-tuista, mikä opposition edustajien mielestä merkitsee epäsuoraa väärinkäytöksen tunnustamista.
Helmi-maaliskuussa 2024 uuden oppositioliikkeen perustajana Orbánin haastajaksi noussut Péter Magyar, Unkarin entisen oikeusministerin Judit Vargan entinen aviomies on ottanut kampanjansa kärjeksi erityisesti Orbánin järjestelmän korruption ja omaisuuden kasautumisen Orbánin lähipiirille: vaarana on hänen mukaansa, että "koko maa on kohta parin perheen omistuksessa". Orbánin perheen ja lähipiirin korruptiota, rikastumista ja ylellistä elämäntyyliä koskeva julkinen keskustelu sai uutta vauhtia helmikuussa 2025 julkaistusta Direkt36-kanavan tutkivien journalistien dokumenttielokuvasta ”Dynastia”, jossa keskityttiin erityisesti Ráhel Orbánin ja István Tiborczin toimintaan ja osoitettiin, miten julkisia varoja ohjataan Orbánin perheelle sopivasti laadittujen lakien, säädösten ja julkisten tarjouskilpailujen avulla. Elokuva sai YouTubessa kolmen päivän aikana kaksi miljoonaa katselukertaa.
Arvostelua ja syytöksiä > Suhteet Putinin Venäjään ja kanta Ukrainan sotaan

Ukrainan sodan yhteydessä Orbánia on jatkuvasti arvosteltu sekä kotimaan oppositiossa että ulkomailla siitä, miten Unkari on jarruttanut ja estänyt EU:n Ukrainaa tukevia toimia (viimeisin tätä koskenut kiista saatiin ratkaisuun helmikuun alussa 2024) ja siten käytännössä tukenut Putinia. Orbánin Unkari on muiden EU- ja Nato-maiden kanssa muodollisesti tuominnut Venäjän hyökkäyksen Ukrainaan, toimittanut Ukrainaan humanitaarista apua ja tukenut Ukrainasta saapuvia pakolaisia, mutta Orbán on myös kutsunut Ukrainan presidentti Volodymyr Zelenskyiä (samoin kuin Brysselin byrokraatteja ja kansainvälistä valtamediaa) vastustajikseen. Lokakuussa 2024 Orbán vieraili Georgiassa heti Venäjä-mielisen valtapuolueen voitettua vaalit ja onnitteli voittajaa siitä, että "Georgiasta ei tullut toista Ukrainaa".
Orbánin läheisestä suhteesta Putiniin liikkuu julkisuudessa jatkuvasti spekulaatioita, mutta italialais-unkarilaisen journalistin Stefano Bottonin mukaan ns. kompromat-teoriat, joiden mukaan Putinilla olisi hallussaan Orbánista raskauttavaa tietoa, ovat vähemmän todennäköinen selitys, ja paljon olennaisempaa on se, että Venäjän kanssa käydystä kaupasta on Orbánin lähipiiri saanut suurta taloudellista hyötyä.
Perhe ja yksityiselämä

Orbán on naimisissa juristi Anikó Lévain kanssa. Heillä on viisi lasta: Ráhel, Gáspár, Sára, Róza ja Flóra. Vuonna 1989 syntynyt esikoistytär Ráhel on opiskellut ja opettanut matkailualaa. Hänellä on matkailuyhteyksiensä lisäksi oma lastentarvikeyritys, ja vuonna 2023 hänet sijoitettiin Forbesin listalla Unkarin kolmanneksi vaikutusvaltaisimmaksi liikenaiseksi.  Ainoa poika Gáspár yritti uraa ammattilaisjalkapalloilijana, mutta se päättyi loukkaantumiseen 2014. Tämän jälkeen Gáspár Orbán kouluttautui juristiksi, koki välillä myös uskonnollisen heräämisen ja toimi vapaakarismaattisen seurakunnan johtajana sekä lähetystehtävissä Ugandassa. Vuonna 2019 hän siirtyi Unkarin armeijan palvelukseen, ja tammikuussa 2024 uutissivusto VSquare paljasti hänen toimivan yhteistyöhankkeessa, jossa Unkarin armeijan 200 miehen vahvuinen osasto lähetetään Tšadiin kehitysyhteistyö- ja terrorintorjuntatehtäviin.
Orbánin isä Győző Orbán ryhtyi järjestelmänvaihdoksen jälkeen yrittäjäksi. Hänen kaivos- ja kivilouhosyrityksensä, kuten dolomiittia louhiva ja betonituotteita valmistava Dolomit Kft., ovat toimittaneet materiaaleja useisiin valtion infrastruktuuriprojekteihin ja olleet korruptioepäilysten kohteena.
Viktor Orbánilla on kaksi nuorempaa veljeä, Győző Orbán nuorempi (s. 1965) ja Áron Orbán (s. 1977), jotka ovat toimineet liike-elämässä. Myös heidän yrityksiinsä on kohdistunut korruptioepäilyksiä.
Viktor Orbán tunnetaan intohimoisena jalkapallon harrastajana, joka teini-iässä haaveili jopa ammattilaisurasta. Monet hänen lähimmistä työ- ja puoluetovereistaan ovat nuorina pelanneet hänen kanssaan samoissa opiskelijajoukkueissa, ja valtaan noustuaan Orbán on voimakkaasti tukenut jalkapalloa mm. rakennuttamalla stadioneja ympäri maata. Hänen kotikylässään Felcsútissa toimii hänen perustamansa, jalkapallolegenda Ferenc Puskásin mukaan nimetty jalkapalloakatemia. Toimittaja Pál Dániel Rényi on kirjoittanut Orbánin ja jalkapallon suhteesta kirjan, jossa hän tuo esille sitä, miten voitontahto, sisu ja pyrkimys vastustajan nujertamiseen ovat leimanneet Orbánia sekä jalkapalloharrastajana että poliitikkona.
Aiheesta muualla

Kuvia tai muita tiedostoja aiheesta Viktor Orbán Wikimedia Commonsissa
Viktor Orbánin kotisivu. (unkariksi)
| n k Unkarin pääministerit |
| --- | --- | --- |
| Vallankumous 1848 |  Batthyány  (Récsey)  Kossuth  Szemere  |  |
| Kuningaskunta (1867–1918) |  Andrássy  Lónyay  Szlávy  Bittó  Wenckheim  K. Tisza  Szapáry  Wekerle  Bánffy  Széll  Khuen-Héderváry  I. Tisza  Fejérváry  Wekerle  Khuen-Héderváry  Lukács  I. Tisza  Esterházy  Wekerle  Hadik  |  |
| Ensimmäinen tasavalta |  M. Károlyi  Berinkey  |  |
| Neuvostotasavalta |  Garbai  Peidl Vastavallankumoukselliset G. Károlyi  Pattantyús-Ábrahám  |  |
| Tasavalta (1919–20) |  Friedrich  Huszár  |  |
| Kuningaskunta (1920–1946) |  Simonyi-Semadam  Teleki  Bethlen  G. Károlyi  Gömbös  Darányi  Imrédy  Teleki  Bárdossy  Kállay  Sztójay  Lakatos  Szálasi  Miklós  Tildy  |  |
| Toinen tasavalta |  F. Nagy  Dinnyés  Dobi  |  |
| Kansantasavalta |  Dobi  Rákosi  I. Nagy  Hegedüs  I. Nagy  Kádár  Münnich  Kádár  Kállai  Fock  Lázár  Grósz  Németh  |  |
| Kolmas tasavalta |  Antall  Boross  Horn  Orbán  Medgyessy  Gyurcsány  Bajnai  Orbán  |  |
| n k Eurooppa-neuvosto |
| --- | --- |
  Costa (Eurooppa-neuvoston puheenjohtaja)   Von der Leyen (Euroopan komission puheenjohtaja)   Kallas (Korkea edustaja)   Schoof   De Croo   Radev   Sánchez   Mitsotákis   Plenković   Christodoulídis   Harris   Meloni   Schallenberg   Siliņa   Nausėda   Frieden   Abela   Tusk   Montenegro   Macron   Johannis   Kristersson   Scholz   Fico   Golob   Orpo   Frederiksen   Fiala   Orbán   Michal 
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Norja  Ranska  BnF data  Saksa  Israel  Yhdysvallat  Latvia  Japani  Tšekki  Kroatia  Alankomaat  Puola  Vatikaani 
Henkilöt:  Deutsche Biographie  DDB 
Muut:  IdRef 
Viktor Orbán (keskellä) parlamentissa vuonna 1997.
Viktor Orbán ja Anikó Lévai vierailulla Azerbaidžanissa 2016
Kontomári

| Kontomári Κοντομάρι |
| --- | --- |
 Kontomárin Elävöittävän lähteen (Zoodóchos Pigí) kirkko.
 Kontomári
 Koordinaatit: 35°30′26″N, 23°51′22″E 
Valtio:  Kreikka
Alue:  Kreeta
Alueyksikkö:  Chaniá
Kunta:  Plataniás
Kunnallisyksikkö:  Plataniás
Hallinto:  
 – Asutustyyppi:  kylä
 – Kallikrates-koodi:  7406010501
Väkiluku (2011):  285
Aikavyöhyke:  UTC+2
 – Kesäaika:  UTC+3
Infobox OKVirheellinen NIMI-arvo: 
Kontomári (kreik. Κοντομάρι; kath.kreik. Κοντομάριον, Kontomárion) on Kreikan kylä, joka sijaitsee Kreetan saarella ja kuuluu Plataniáksen kuntaan, Chanián alueyksikköön ja Kreetan alueeseen. Se kuului aiemmin Plataniáksen kuntaan ja vuodesta 2011 lähtien Plataniáksen kunnan Plataniáksen kunnallisyksikköön. Kylän väkiluku on 285 (vuonna 2011).
Kontomári sijaitsee Kreetan pohjoisrannikolla 18 kilometriä Chaniásta länteen. Se muodostaa laajemman kyläyhdyskunnan (Τοπική Κοινότητα Κοντομαρίου, Topikí Koinótita Kontomaríou), johon kuuluvat varsinaisen Kontomárin kylän lisäksi kylät Koiláda, Metóchi ja Xirokámpi. Alueen pääelinkeinoja ovat appelsiinin- ja oliivinviljely sekä turismi.
Toisen maailmansodan aikana saksalaiset maahanlaskujoukot teloittivat Kontomárissa noin 25 asukasta kostona siviilien osallistumisesta saarensa puolustamiseen Kreetan taistelun aikana. Kostoisku tunnetaan nimellä Kontomárin verilöyly.
Korian junaturma

Korian junaturma tapahtui Kouvolan ja Korian välisellä rataosuudella 16. maaliskuuta 1965 kun Helsinkiin matkalla ollut Dm4-kiitojuna vetäjänään moottorivaunu nro 1608 törmäsi Lahdesta päin tulossa olleeseen Dm7-paikallisjunaan. Onnettomuudessa kuoli 4 ja loukkaantui 39 henkilöä. Melko rajusta törmäyksestä huolimatta kumpikaan juna ei suistunut kiskoilta. Junat olivat onnettomuuden jäljiltä niin lujasti kiinni toisissaan, että ne hinattiin yhdessä Kouvolan rautatieasemalle.
Onnettomuuden syynä oli junanlähettäjän virheellinen toiminta. Pahoin keulastaan vaurioitunut lättähattu-junan vetovaunu nro 4169 hylättiin onnettomuuden johdosta .
Lou Jeanmonnot

| Mitalit | Mitalit | Mitalit |  |
| --- | --- | --- | --- |
|  Lou Jeanmonnot MM-kilpailuissa 2023. |  Lou Jeanmonnot MM-kilpailuissa 2023. |  Lou Jeanmonnot MM-kilpailuissa 2023. |  |
Maa:  Ranska
Naisten ampumahiihto
| MM-kilpailut  | MM-kilpailut  | MM-kilpailut  |  |
|  Kultaa | Nove Mesto 2024 | viesti |  |
|  Kultaa | Nove Mesto 2024 | parisekaviesti |  |
|  Kultaa | Lenzerheide 2025 | viesti |  |
|  Kultaa | Lenzerheide 2025 | sekaviesti |  |
|  Pronssia | Nove Mesto 2024 | pikakilpailu |  |
|  Pronssia | Nove Mesto 2024 | yhteislähtö |  |
|  Pronssia | Lenzerheide 2025 | normaalimatka |  |
Lou Jeanmonnot (s. 28. lokakuuta 1998 Pontarlier) on ranskalainen ampumahiihtäjä. Hän on nelinkertainen viestimaailmanmestari ja kolminkertainen henkilökohtaisten matkojen MM-mitalisti.
Jeanmonnot saavutti nuorten olympialaisissa 2018 pronssia takaa-ajokilpailussa. Nuorten MM-kilpailuissa hän sai 19-vuotiaiden sarjassa kultaa normaalimatkalla ja hopeaa takaa-ajossa 2017. 22-vuotiaiden sarjassa hän voitti viestin maailmanmestaruuden 2018 ja 2019. Hän saavutti parisekaviestin EM-pronssia 2019 ja EM-hopeaa 2022.
Jeanmonnot sijoittui Oberhofin MM-kilpailuissa 2023 takaa-ajossa kuudenneksi, normaalimatkalla seitsemänneksi ja yhteislähtökilpailussa 15:nneksi. Nové Měston MM-kilpailuissa 2024 hän saavutti naisten viestissä ja parisekaviestissä kultaa sekä pikakilpailussa ja yhteislähdössä pronssia. Lisäksi hän sijoittui normaalimatkalla kuudenneksi ja takaa-ajossa seitsemänneksi. Lenzerheiden MM-kilpailuissa 2025 hän sai kultaa naisten viestissä ja sekaviestissä sekä pronssia normaalimatkalla. Takaa-ajokilpailussa hän oli neljäs, pikakilpailussa ja yhteislähdössä kuudes.
Jeanmonnot sijoittui 30:nneksi ensimmäisessä maailmancupin kilpailussaan, Nové Měston pikakilpailussa kaudella 2020–2021. Kymmenen parhaan joukkoon hän sijoittui ensimmäisen kerran oltuaan yhdeksäs Annecyn pikakilpailussa kaudella 2022–2023. Ensimmäisen palkintosijansa hän saavutti oltuaan samalla kaudella toinen Ruhpoldingin normaalimatkalla. Hän oli kevättalvella 2023 lisäksi toinen Östersundin yhteislähtökilpailussa. Yhteislähdön maailmancupissa hän sijoittui viidenneksi.
Jeanmonnot voitti kaudella 2023–2024 Östersundin pikakilpailun ja takaa-ajon. Antholzissa hän oli lyhennetyllä normaalimatkalla kolmas ja yhteislähtökilpailussa toinen. Oslon yhteislähdössä hän sijoittui kolmanneksi. Soldier Hollow'ssa hän oli kolmas pikakilpailussa ja voitti takaa-ajon. Canmoressa hän sijoittui pikakilpailussa ja takaa-ajossa toiseksi sekä voitti yhteislähdön. Hän sijoittui maailmancupin kokonaiskilpailussa toiseksi, voitti yhteislähtöcupin, oli takaa-ajokilpailun cupissa kolmas ja pikakilpailucupissa neljäs.
Jeanmonnot voitti kaudella 2024–2025 Kontiolahden lyhennetyn normaalimatkan kilpailun. Hochfilzenissä ja Oberhofissa hän voitti takaa-ajokilpailun sekä Ruhpoldingissa normaalimatkan. Antholzissa hän voitti pikakilpailun ja takaa-ajon. Hän voitti Pokljukan yhteislähtökilpailun
Giorgio Cavazzano

Giorgio Cavazzano Helsingin kirjamessuilla vuonna 2007.
Giorgio Cavazzano (s. 19. lokakuuta 1947 Venetsia) on italialainen Aku Ankka -piirtäjä. Cavazzano tunnetaan erityisesti mekaanisten esineiden realistisena kuvaajana. Hänen tyylillään on ollut merkittävä vaikutus uudemman sukupolven Ankka-piirtäjiin. Cavazzano on luonut muiden kirjoittajien kanssa useiden hahmojen ulkoisen olemuksen. Näitä hahmoja ovat mm. Prinsessa Reginella (Rodolfo Cimino), Naistaikaviitta (Guido Martina), P.T. ja Rankku Kanuuna (Carlo Chendi).
Elämäkerta

Giorgio Cavazzano aloitti 14-vuotiaana Romano Scarpan tussaajana, mutta oli jo sitä ennen toiminut serkkunsa Luciano Capitanion, myös sarjakuvapiirtäjä, apulaisena. Hänen äitinsä olisi halunnut poikansa jollekin vakaammalle työuralle ja opiskelevan kemiaa, mutta sarjakuvat veivät mennessään. Cavazzanon ensimmäinen oma ankkatarina oli Paperino e il singhiozzo a martello, joka julkaistiin Italiassa vuonna 1967. Suomessa sama tarina julkaistiin Aku Ankassa vuonna 1979 nimellä ”Hirveä Hikka”.
1980-luvulla Cavazzano alkoi piirtää Disney-sarjoja myös ranskalaiselle kustantajalle Le Journal de Mickey -lehteä varten. Tuolloin hänelle tekivät käsikirjoituksia ranskalaiset Pierre-Yves Gabrion, Louis Cance ja Michel Motti.
Vuonna 2004 ilmestyi Cazzanon piirtämä ja Byron Ericksonin käsikirjoittama sarjakuva-albumi Dragonlords. Cavazzano on kerran aiemminkin tehnyt yhteistyötä Ericksonin kanssa. Heidän silloisen aikaansaannoksensa oli 62-sivuinen Roope-seikkailu ”Inkojen salaisuus” (Secret of the Incas). Tarina nähtiin Suomessa Aku Ankan taskukirjan numerossa 209, Tuplatällit. Cavazzano on tehnyt myös paljon kansikuvia ja joitakin niistä myös varta vasten suoraan suomalaisiin Aku Ankan taskukirjoihin ja Roope-setä-lehteen.
Cavazzano on asunut vaimonsa kanssa Meranon kaupungissa Venetsian lähellä ja heillä on kaksi poikaa. Hänen harrastuksiinsa kuuluvat sarjakuvien lukeminen, elokuvat ja musiikki, mutta pelaa myös mielellään golfia.
Vierailut Suomessa

Cavazzano vieraili Suomessa 26.–27. lokakuuta 2007 esittelemässä uutta Menetetyn muistin tapaus -kirjaansa Helsingin kirjamessuilla. Toisen kerran Cavazzano vieraili Suomessa 4.–6. maaliskuuta 2010, kun hän kävi juhlistamassa Aku Ankan taskukirjan 40-vuotista taivalta ja maaliskuun alussa ilmestyvää kovakantista Taskarin juhlakirjaa. Vierailunsa aikana hän oli haastateltavana myös Huomenta Suomessa.
Aiheesta muualla

Wikimedia Commonsissa on kuvia tai muita tiedostoja aiheesta .
Giorgio Cavazzano Akupediassa (Arkistoitu – Internet Archive)
Cavazzano Inducks-tietokannassa
Esittely Akuankka.fi:ssä
| Auktoriteettitunnisteet  |
| --- | --- |
Kansainväliset:  FAST  ISNI  VIAF 
Kansalliset:  Espanja  Ranska  BnF data  Katalonia  Saksa  Italia  Belgia  Yhdysvallat  Alankomaat  Puola 
Taiteenala:  RKD Artists 
Henkilöt:  DDB 
Muut:  Europeana  IdRef
Riippuvuus

PET-kuva, jossa näkyy eri aineriippuvuuksille tyypillinen dopamiinireseptorien määrän vähentyminen.
Riippuvuus eli addiktio (lat. addictio ’jättäminen jonkun valtaan’) on pakonomainen tarve harjoittaa jotakin toimintoa tai kokea tietynlainen tunnetila. Riippuvuuden vaikutus elämään vaihtelee hyödyllisestä ja elämää ylläpitävästä terveestä riippuvuudesta haitalliseen riippuvuussairauteen, joka hallitsee ihmisen toimintaa.
Riippuvuudet voidaan jakaa kehollisiin tai henkisiin (fyysisiin tai psyykkisiin) riippuvuuksiin. Riippuvuus liittyy usein mielihyvähakuisuuteen. Yleisiä haitallisia riippuvuuksia ovat esimerkiksi päihderiippuvuudet, lääkeriippuvuudet, nettiriippuvuus ja peliriippuvuus.
Riippuvuus jonkin aineen käytöstä

Moniin lääkkeisiin ja päihteisiin (päihderiippuvuus) voi muodostua fyysinen ja psyykkinen riippuvuus. Riippuvuutta aiheuttaneen aineen säännöllisen käytön lopettamisesta voi seurata fyysisiä ja/tai psyykkisiä vieroitusoireita. Riippuvuuteen liittyy myös elimistön kyky kehittää sietokyky eli toleranssi riippuvuutta aiheuttavaan aineeseen, jolloin tarvitaan jatkuvasti suurempia annoksia saman vaikutuksen saamiseksi.
Lääkeriippuvuus havaitaan yleensä vasta siinä vaiheessa, kun potilas lopettaa riippuvuuden aiheuttaneen lääkevalmisteen käytön tai yrittää vähentää annostusta esimerkiksi lääkkeen aiheuttamien haittavaikutusten vähentämiseksi. Esimerkiksi unettomuuden, kivun ja epilepsian hoitoon käytettyjen keskushermoston toimintaa lamaavien bentsodiatsepiinien tai masennuslääkkeiden lopettamisesta voi seurata voimakkaita ja pitkäkestoisia vieroitusoireita.